b'\n_START_ARTICLE_\nDaorsi\n_START_PARAGRAPH_\nDaorsi, v\xc4\x8dasih tudi Daversi, (anti\xc4\x8dno gr\xc5\xa1ko: \xce\x94\xce\xb1\xcf\x8c\xcf\x81\xce\xb9\xce\xb6\xce\xbf\xce\xb9 [Daorizoi] ali \xce\x94\xce\xb1\xce\xbf\xcf\x8d\xcf\x81\xcf\x83\xce\xb9\xce\xbf\xce\xb9 [Daoursioi], latinsko: Daorsei), ilirsko pleme, ki je od leta 300 do 50. pr. n. \xc5\xa1t. prebivalo v dolini reke Naro (Neretva) v sedanji Hercegovini._NEWLINE_Plemensko sredi\xc5\xa1\xc4\x8de je bilo veliko utrjeno naselje Daorson pri naselju O\xc5\xa1ani\xc4\x87i blizu Stolca. Daorson je bil ustanovljen verjetno v 4.-3. stoletju pr. n. \xc5\xa1t. na podro\xc4\x8dju, ki je bilo naseljeno \xc5\xbee v bronasti dobi. Velikost in ohranjeni deli mesta ka\xc5\xbeejo, da so bili Daorsi uspe\xc5\xa1no pleme, ki je imelo dobre odnose s sosednjimi plemeni, ker na njem ni sledov pusto\xc5\xa1enja, kakr\xc5\xa1ni so opazni v drugih podobnih mestih. Njihovo gospodarska mo\xc4\x8d je slonelo predvsem na rudarstvu. Imeli so dobre trgovske in druga\xc4\x8dne odnose z Grki. Prevzeli so gr\xc5\xa1ki jezik in se postopoma helenizirali._NEWLINE_V manj\xc5\xa1i zgradbi v Daorsonu so odkrili kovnico denarja z matricami in ustreznimi orodji, 39 razli\xc4\x8dnih kovancev, od tega 29 iz leta 168 pr. n. \xc5\xa1t. s podobo kralja Balaja in 9 kovancev z gr\xc5\xa1kim napisom \xce\x94\xce\x91\xce\x9f\xce\xa1\xce\xa3\xce\xa9\xce\x9d in podobo ladje. Lasten denar je za Daorse pomenil neodvisnost in ne nazadnje potrditev, da so imeli razvito obrt, kulturo in trgovino z drugimi ljudstvi._NEWLINE_Politi\xc4\x8dno so spadali pod okrilje Ardiejske dr\xc5\xbeave. V tretji ilirski vojni so sodelovali z Rimom, delno tudi zato, ker so jih zaradi bogastva ogro\xc5\xbeali sosednji Dalmati. Njihova mo\xc4\x8d je po\xc4\x8dasi usihala, verjetno hkrati z rastjo in mo\xc4\x8djo dalmatskega mesta Narona, sedanjega Vida pri Metkovi\xc4\x87u.'